Informácia o priebehu a výsledkoch pracovnej návštevy
predsedu vlády Mikuláša Dzurindu v Bruseli dňa 25.9.2001

 
Dňa 25.9.2001 uskutočnil predseda vlády SR Mikuláš Dzurinda pracovnú návštevu v Bruseli. Cieľom návštevy bolo stretnutie s predsedom Európskej komisie (EK) Romanom Prodim, na ktorom bol predstaviteľ EK oboznámený s vývojom na Slovensku za ostatné obdobie a so stavom prípravy SR na vstup do Európskej únie. Rokovania sa zúčastnil aj komisár EK pre rozširovanie Günter Verheugen. Počas separátneho stretnutia s G. Verheugenom diskutovali partneri o aktuálnom stave prístupového procesu. V rámci návštevy sa počas pracovného obedu stretol predseda vlády SR so spravodajcom Európskeho parlamentu pre Slovensko J.M.Wiersmom.

Rokovanie s predsedom Európskej komisie Romanom Prodim
 
V úvode rozhovoru predseda EK ocenil pokrok, ktorý v rokovaniach dosiahla Slovenská republika v ostatnom období. Predseda vlády SR informoval partnerov o vnútropolitickej situácii na Slovensku. Ako konštatoval M. Dzurinda, slovenskej vláde sa prijatím kompetenčného zákona v Národnej rade SR podarilo prekonať vážnu koaličnú krízu a vládna koalícia v nezmenenej zostave dokončí svoje pôsobenie do nasledujúcich parlamentných volieb, ktoré sa budú konať v riadnom termíne v septembri 2002. Stabilizácia koalície umožní pokračovať v prístupovom procese tak, aby SR bola v skupine krajín, ktoré vstúpia do EÚ v prvom slede. V súčasnom období sa nachádzame v ťažšej fáze negociácií, na program rokovaní sa dostávajú zložitejšie kapitoly. R. Prodi zdôraznil, že dôležitým predpokladom zachovania dynamiky procesu je politická stabilita. Aj preto EK s uspokojením prijala správu o stabilizácii slovenskej vládnej koalície.
Počas rozhovoru sa predseda EK zaujímal o ekonomickú situáciu v SR, predovšetkým o hospodárske dopady v dôsledku tragických udalostí v Spojených štátoch dňa 11.9.2001. Podľa M. Dzurindu všetky prognózy na Slovensku indikujú zlepšenie hospodárskej situácie, HDP by mal v roku 2001 vzrásť cca. o 3,5% (2x viac ako v roku 2000), miera inflácie by nemala presiahnuť hladinu 7%. Celkovo možno podľa premiéra konštatovať zlepšenie vo väčšine ekonomických ukazovateľov v porovnaní so situáciou pred rokom, čo predstavuje dobrý základ pre udržateľný ekonomický rast do budúcnosti. Nepriaznivá je stále vysoká miera nezamestnanosti vo výške cca. 18%. Nezamestnanosť je regionálne rozdielna, vláda sa preto bude aj naďalej zaoberať týmto problémom. Slovenská ekonomika je otvorená a pomerne malá a tým aj závislá od svetového vývoja. Preto sa dá predpokladať, že negatívne hospodárske dopady súvisiace s udalosťami v USA budú mať priamy vplyv aj na vývoj slovenskej ekonomiky. 
Na osobitnú otázku R. Prodiho týkajúcu sa konverzie špeciálnej výroby na Slovensku (Martin, Považská Bystrica, Dubnica) poukázal M. Dzurinda na komplexnosť tejto problematiky. Oblasti postihnuté konverziou na začiatku deväťdesiatych rokov vykazujú v súčasnosti vysokú mieru nezamestnanosti, no v niektorých z nich sa podarilo prilákať zahraničných investorov. Napríklad v blízkosti Martina fungujú resp. sa budujú fabriky zahraničných firiem (VW, Johnson Control), bolo by však žiaduce, aby týchto investícií bolo viac. Problémom Slovenska ostáva nedobudovaná sieť diaľnic, čo má nepriaznivý vplyv na tieto investície. Aj v tejto oblasti však vláda SR postupuje podľa programu a podľa vyjadrenia predsedu vlády SR by diaľničná sieť na Slovensku mala byť dobudovaná v horizonte roku 2010. V súčasnom období najväčší Phare projekt je zameraný na túto oblasť, konkrétne s touto podporou sa buduje diaľničný obchvat Bratislavy. Diaľničné prepojenie Košíc s Maďarskou republikou, ktoré sa dokončuje v tomto období, bude predstavovať ďalší stimul pre investície na východe krajiny.
Slovenský premiér informoval hostiteľa o krokoch vlády, ktoré vykonala v súvislosti s riešením situácie rómskej menšiny na Slovensku. V tejto súvislosti bolo dohodnuté, že komisár EK pre rozširovanie G. Verheugen, ktorý v dňoch 21.-23.2.2001 navštívil niektoré oblasti východného Slovenska, zopakuje po roku návštevu tejto časti SR a na mieste sa oboznámi s pokrokom, ktorý sa dosiahol pri riešení situácie rómskej menšiny. Opäť bolo zhodne konštatované, že tento problém je širší ako len slovenský a je potrebné ho riešiť na celoeurópskej úrovni.
Počas rozhovoru slovenský premiér zdôraznil politickú dôležitosť zastúpenia EÚ na vysokej úrovni na znovuotvorení mostu Márie Valérie medzi Štúrovom a Ostrihomom dňa 11.10.2001, na ktorú prispela aj EÚ z prostriedkov PHARE. Zo strany predstaviteľov EK bola prisľúbená účasť buď komisára EK pre rozširovanie alebo samotného predsedu EK.
Na záver stretnutia si partneri vymenili názory na výsledky parlamentných volieb v Poľskej republike, ktoré sa uskutočnili dňa 23.10.2001.

Stretnutie so spravodajcom Európskeho parlamentu pre SR J.M.Wiersmom
 
V rámci návštevy usporiadal veľvyslanec SR pri Európskych spoločenstvách pracovný obed, počas ktorého sa predseda vlády SR stretol so spravodajcom Európskeho parlamentu pre Slovensko J. M. Wiersmom. Predstaviteľ EP informoval slovenského premiéra o procese prípravy Rezolúcie EP o rozširovaní EÚ, ktorú Európsky parlament prijal v dňoch 5.-6. septembra 2001. V tejto súvislosti J. M. Wiersma poukázal na dôležitosť jasného postoja vlády SR vo vzťahu k vyšetrovaniu podozrenia zo zneužitia prostriedkov z európskych fondov. Otvorená spolupráca s Transparency International je jednou z možností, ktoré by slovenský kabinet mal využiť.
Počas rozhovoru sa spravodajca EP pre SR zaujímal o politickú situáciu na Slovensku, ako aj o problematiku postavenia menšín s dôrazom na postavenie Rómov v slovenskej spoločnosti. Zdôraznil dôležitosť pozitívnej prezentácie dobrých výsledkov, ktoré v tejto oblasti dosiahla vláda SR za ostatné obdobie. Je však zrejmé, že problém je dlhodobého charakteru a nie je možné ho v krátkom čase k spokojnosti vyriešiť. V tejto súvislosti oboznámil slovenského premiéra o svojich aktivitách smerom k vytvoreniu Európskeho inštitútu pre rómsku problematiku v Bruseli aj vzhľadom na fakt, že v súčasnej EÚ žije asi 2,5 milióna Rómov. J.M.Wiersma by rád do svojho projektu výraznejšie zapojil EK a získal pre aktívnu spoluprácu niektorých komisárov EK, predovšetkým komisára pre rozširovanie a komisárky zodpovedné za oblasť zamestnanosti a sociálnej politiky a za vzdelanie a kultúru.
Spravodajca EP pre SR uskutoční do konca roku 2001 pracovnú návštevu Slovenska.

 
Rokovanie s komisárom Európskej komisie pre rozširovanie Günterom Verheugenom
 
Podľa komisára EK pre rozširovanie G.Verheugena je EK v procese rokovaní s kandidátskymi krajinami pripravená plne sa zhostiť úloh vyplývajúcich z „Road-map" stanovených pre belgické predsedníctvo. Niektoré prerokúvané otázky však budú podľa G. Verheugena komplikované. Medzi najcitlivejšie kapitoly počas belgického predsedníctva zaradil kapitolu Hospodárska súťaž v súvislosti s problematikou štátnej pomoci a úľavami poskytnutými zo strany SR niektorým zahraničným investorom. Podľa komisára štátna pomoc v každej kandidátskej krajine musí byť v súlade s pravidlami o hospodárskej súťaži. Preto bude potrebné nájsť také riešenie, aby mohli byť tieto úľavy hodnotené ako zlučiteľné s pravidlami platnými v EÚ. Veľký dôraz bude kladený tiež na vymožiteľnosť práva a posilnenie kompetencií príslušných orgánov. Kedy bude kapitola Hospodárska súťaž uzatvorená sa ešte nedá povedať. V kapitole Dane v súvislosti s požiadavkou kandidátskych krajín o prechodné obdobie na výšku spotrebnej dane na cigarety prebiehajú momentálne rokovania v rámci EK. K uzatvoreniu kapitoly Finančná kontrola bude okrem prijatia zákona o finančnej kontrole potrebné urýchlene zlepšiť oblasť manažmentu finančných prostriedkov EÚ a zvýšenie transparentnosti narábania s nimi.
Za najdôležitejšie momenty nadchádzajúceho obdobia označil komisár prípravu hodnotiacej správy EK a Partnerstiev pre vstup. Kritický tón EK v správe by podľa G. Verheugena mal byť chápaný ako stimul pre zintenzívnenie prípravy SR na členstvo v EÚ. Odporučil v maximálnej miere sa sústrediť na otvorené otázky resp. slabé miesta. Celkové hodnotenie SR však bude pozitívne.
Ďalším momentom je príprava stratégie EK, ktorá bude prijatá spoločne s hodnotiacimi správami na kandidátske krajiny. Strategický dokument EK bude odrážať i novovzniknutú globálnu situáciu po teroristických útokoch v USA. Táto situácia ešte viac podčiarkuje veľký význam nielen prehĺbenia integrácie, ale aj procesu rozšírenia EÚ. Bude to potvrdené i na summite v Laeken. Na druhej strane však nie je vhodné proces rozširovania ďalej urýchľovať, pretože stanovené termíny sa už nedajú skracovať. Proces je veľmi náročný ako pre členské, tak i pre kandidátske krajiny. 
Podľa komisára budú rokovania s prvými kandidátmi v zostávajúcich kapitolách ukončené v 2. polovici roku 2002. Je presvedčený o tom, že spoločný vstup 10 kandidátskych krajín do EÚ je skutočne možný. V tomto smere existuje podpora zo strany EK, EP a väčšiny členských štátov.
 
Závery
 
•	·      Podľa predsedu vlády SR stabilizácia vládnej koalície po prijatí kompetenčného zákona v NR SR umožní pokračovať v prístupovom procese tak, aby Slovensko bolo v skupine krajín, ktoré vstúpia do EÚ v prvom slede.
•	·      Ekonomické ukazovatele podľa M. Dzurindu začínajú vykazovať oživenie slovenského hospodárstva. Slovenská ekonomika je však otvorená a pomerne malá a tým aj závislá od svetového vývoja. Preto sa dá predpokladať, že negatívne hospodárske dopady súvisiace s udalosťami v USA budú mať priamy vplyv aj na vývoj slovenskej ekonomiky.
•	·      Slovenská vláda sa systematicky venuje otázke menšín na Slovensku, riešenie postavenia rómskej menšiny je v súčasnom období prioritou. V tejto súvislosti zopakuje G. Verheugen po roku návštevu východného Slovenska a na mieste sa oboznámi s pokrokom, ktorý sa dosiahol pri riešení situácie rómskej menšiny.
•	·      Predstavitelia EK prisľúbili zastúpenie EÚ na vysokej úrovni na znovuotvorení mostu Márie Valérie medzi Štúrovom a Ostrihomom dňa 11.10.2001 (buď komisár EK pre rozširovanie alebo predseda EK).
•	·      Na program rokovaní s EÚ sa dostávajú zložitejšie citlivé kapitoly, je preto nevyhnutné sústrediť sa na kľúčové problémy v týchto oblastiach. 
•	·      Dôležitým momentom v súčasnom období je príprava hodnotiacej správy EK a Partnerstva pre vstup. Kritický tón EK v správe by podľa G. Verheugena mal byť chápaný ako stimul pre zintenzívnenie prípravy SR na členstvo v EÚ. Celkové hodnotenie SR by malo vyznieť pozitívne.